**Pühade ja tähtpäevade seaduse § 2 muutmise seaduse eelnõu**

**seletuskiri**

**1. Sissejuhatus ja eelnõu eesmärk**

Kehtivas Pühade ja tähtpäevade seaduses on Eestis fikseeritud 11 riigipüha:

1) 1. jaanuar – uusaasta;

2) – suur reede;

3) – ülestõusmispühade 1. püha;

4) 1. mai – kevadpüha;

5) – nelipühade 1. püha;

6) 23. juuni – võidupüha;

7) 24. juuni – jaanipäev;

8) 20. august – taasiseseisvumispäev;

81) 24. detsember – jõululaupäev;

9) 25. detsember – esimene jõulupüha;

10) 26. detsember – teine jõulupüha.

Eesti riigipühade loetelu kattub suures osas Euroopa Liidu liikmesriikide omadega, kuid mõned erandid, nagu taasiseseisvumispäev ja võidupüha, on meie kultuuriruumile ainulaadsed. Üks silmatorkav erinevus seisneb aga selles, et ülestõusmispühade teine püha, mis on riigipüha enam kui sajas riigis (sealhulgas pea kõigis EL-i liikmesriikides), ei ole Eestis tähistatav pidu- ja puhkepäev. Meie naabrid Soome, Rootsi, Läti ja Leedu on selle püha kalendris ametlikult riigipühana välja toonud. Meie oleme aga kahetsusväärselt jäänud pisikese ’klubi’ liikmeteks, kes seda päeva riiklikuks pühaks ja vabaks päevaks ei tunnista – lisaks Eestile on seal ainult Malta ja Portugal, kus tegu on tavapärase tööpäevaga.

Eestis langevad ülestõusmispühade esimene püha ja nelipühade esimene püha alati pühapäevale, mistõttu ei saa neid käsitleda lisapuhkepäevadena. Seetõttu oleks mõistlik ja ajakohane anda inimestele võimalus puhata ka järgmisel päeval, esmaspäeval – antud kontekstis ülestõusmispühade teisel pühal. Selle eesmärgiga ongi koostatud vastav seaduseelnõu, mille kaudu lisanduks ülestõusmispühade teine püha ametlike riigipühade hulka. See oleks oluline samm peresuhete tugevdamisel, andes võimaluse veeta rohkem aega koos lähedastega, ning pakuks inimestele võimalust taastuda tööpingetest, mis omakorda toetab paremat tööviljakust.

Eelnõu on saanud heakskiidu ka Eesti Kirikute Nõukogult.

**2. Eelnõu sisu ja võrdlev analüüs**

Muudatusega täiendatakse pühade ja tähtpäevade seaduse paragrahvi 2 uue punktiga 31, mille kohaselt kuuluks ülestõusmispühade teine püha riigipühade hulka. Kui eelnõu vastu võetakse, kasvaks riigipühade arv Eestis kaheteistkümneni. Kuna püha järgneb esimesele ülestõusmispühale, langeb see alati esmaspäevale.

**3. Eelnõu terminoloogia ja vastavus Euroopa Liidu õigusele**

Eelnõus ei esine õigusaktides varem kasutamata termineid. Eelnõus sisalduvad muudatused vastavad Eesti Vabariigi põhiseadusele ja Euroopa Liidu õigusele.

**4. Seaduse mõjud ja rakendamiseks vajalikud kulutused**

Kui muudatus seadusena jõustub, saab ülestõusmispühade teisest päevast riigipüha nagu paljudes teistes ELi riikides. See muudatus toob kasu ka ettevõtetele, kes teevad igapäevast koostööd rahvusvaheliste partnerite või välisettevõtete üksustega. Lätis, Leedus ja Põhjamaades, kellega Eestil on kõige tihedamad majandussuhted, on see päev juba aastaid ametlik puhkepäev olnud.

Lisaks kaoks ära olukord, kus see päev on Eestis tööpäev, kuid samal ajal pankadevahelised ülekanded ei toimi, sest Euroopa Keskpank peab puhkust. See on tekitanud reaalseid takistusi ettevõtetele, kelle tööprotsess on niigi häiritud.

Eelnõu vastuvõtmine tähendaks ka mõningast tööaja lühenemist. Eurostati andmetel on Eesti keskmiseks töönädalaks 38 tundi, mis ületab Euroopa Liidu keskmist (37,5 tundi). Täiendava puhkepäeva lisamine ei viiks meid EL-i keskmisest allapoole, vaid viiks meid sellele hoopis lähemale.

Eelnõu elluviimine ei too kaasa täiendavaid kulutusi riigieelarvele.

**5. Seaduse jõustumine**

Seadus jõustub 1. jaanuaril 2026.

Algataja: Eesti Keskerakonna fraktsioon, 21.04.2025

Vadim Belobrovtsev

Eesti Keskerakonna fraktsiooni aseesimees